Reaktionen var ikke til at tage fejl af. Da Mads Mensah Larsen mod slutningen af første halvleg af EM-kampen mod Makedonien vrikkede om på foden, blev han både vred og bange for, at skaden var alvorlig. Han humpede råbende ud af banen og sparkede til fysioterapeutens taske, så tape og forbindinger fløj til alle sider. - Lige da det skete, gik det jo igennem hovedet, at det kunne være slut. - Jeg syntes ikke, at det kunne være rigtigt, at det skulle ske igen, når jeg nu var blevet klar efter en lignende skade, siger Aalborg-spilleren. Han kom galt af sted på samme måde med samme fod for halvanden uge siden under en af landsholdets træninger. Anklen blev dog klar til første EM-kamp, og alt tyder på, at den også kan bære Mensah videre i turneringen. - Tapen klarede det, den skulle, og det viste sig ikke at være nær så slemt som sidste gang. Jeg tror ikke, at den kommer til at besvære mig i resten af turneringen, siger bagspilleren. Han var da heller ikke mere medtaget, end at han kom tilbage på banen fra anden halvlegs start på playmakerpladsen.

Opsummering:
Aalborg Håndbolds Mads Mensah vred til Danmarks åbningskamp ved EM søndag om på foden for anden gang på kort tid.